b'\n_START_ARTICLE_\nUnknown armies\n_START_SECTION_\nPasaulis\n_START_PARAGRAPH_\nVeiksmas vyksta alternatyviame m\xc5\xabs\xc5\xb3 pasaulyje. \xc4\x8cia egzistuoja magija ir dievai, o pats pasaulis laukia persikrovimo, kad tapt\xc5\xb3 geresniu \xe2\x80\x93 arba blogesniu. Sprend\xc5\xbeiant jo likim\xc4\x85, prisid\xc4\x97ti gali kiekvienas._NEWLINE_Pasaulyje veikianti magija yra \xe2\x80\x9emoderni\xe2\x80\x9c, skirtingai nuo daugumos magin\xc4\x97s fantastikos stiliaus k\xc5\xabrini\xc5\xb3. Pinigai, narkotikai, alkoholis, informacija ir pornografija yra naujieji magijos \xc5\xa1altiniai. Tie, kas \xc5\xbeino, kaip jais naudotis, gali pakeisti pasaul\xc4\xaf._NEWLINE_Dievo s\xc4\x85voka Unknown Armies pasaulyje taip pat \xc4\xafgijusi nauj\xc4\x85 reik\xc5\xa1m\xc4\x99. Kiekvienas, pasireng\xc4\x99s sekti visuomen\xc4\x97s suformuoto stereotipo keliu, gali gal\xc5\xb3 gale tapti dievu. Vienu i\xc5\xa1 daugelio. Pagal vien\xc4\x85 i\xc5\xa1 pasaulyje sklandan\xc4\x8di\xc5\xb3 gand\xc5\xb3, jo Persikrovimas \xc4\xafvyks, kai susirinks tam tikras diev\xc5\xb3 skai\xc4\x8dius.\n_START_SECTION_\nAdeptai ir Avatarai\n_START_PARAGRAPH_\nAdeptai savo kerams naudoja magijos u\xc5\xbetaisus (charges), kurie yra skirstomi \xc4\xaf ma\xc5\xbeus, vidutinius ir didelius. Norint gauti vien\xc4\x85 i\xc5\xa1 j\xc5\xb3, reikia atlikti tam tikr\xc4\x85 veiksm\xc4\x85, priklausant\xc4\xaf nuo mokyklos (j\xc5\xb3 yra daug, pagrindin\xc4\x97je taisykli\xc5\xb3 knygoje apra\xc5\xa1ytos 12 mokykl\xc5\xb3). Pavyzd\xc5\xbeiui, pinig\xc5\xb3 magijos mokyklos adeptas, nor\xc4\x97damas gauti ma\xc5\xbe\xc4\x85 u\xc5\xbetais\xc4\x85, tam privalo \xc4\xafsigyti 100 doleri\xc5\xb3, nesvarbu, kokiu b\xc5\xabdu: pavogti, laim\xc4\x97ti pokerio partijoje ar tiesiog u\xc5\xbesidirbti. Svarbu yra gauti \xc5\xa1i\xc4\x85 sum\xc4\x85 vienu kartu. Vidutiniam u\xc5\xbetaisui \xc5\xa1i suma did\xc4\x97ja iki 1000 doleri\xc5\xb3, o did\xc5\xbeiausiam \xe2\x80\x93 100000000 doleri\xc5\xb3. Tokio u\xc5\xbetaiso reikalaujantys kerai taip pat yra \xc4\xafsp\xc5\xabdingi ir veikiantys pasauliniu m\xc4\x85stu. Pana\xc5\xa1i situacija yra su visomis mokyklomis: ma\xc5\xbe\xc4\x85 ir vidutin\xc4\xaf u\xc5\xbetaisu gauti n\xc4\x97ra labai sunku, ta\xc4\x8diau did\xc5\xbeiausi u\xc5\xbetaisai yra tikra retenyb\xc4\x97. Kiekviena mokykla turi savo tabu (pavyzd\xc5\xbeiui, pinig\xc5\xb3 magas negali i\xc5\xa1leisti daugiau kaip 1000 doleri\xc5\xb3 per m\xc4\x97nes\xc4\xaf), kur\xc4\xaf sulau\xc5\xbe\xc4\x99s adeptas praranda visus sukauptus magijos u\xc5\xbetaisus._NEWLINE_Avatarai savo galias gauna i\xc5\xa1 visuomen\xc4\x97s suformuot\xc5\xb3 stereotipini\xc5\xb3 socialini\xc5\xb3 vaidmen\xc5\xb3 \xe2\x80\x93 motina, karys, kvailys, pirklys ir pana\xc5\xa1iai, kuriais seka. Kaip ir adeptai, kiekvienas avataras turi stereotipo diktuojam\xc4\x85 tabu. Kuo didesnis jo avataro sugeb\xc4\x97jimas, tuo stipresnius galios kanalus jis gali naudoti. Pirklio avataras gali prekiauti jausmais, gyvenimo metais, sugeb\xc4\x97ti u\xc5\xbe didelius pinigus parduoti visi\xc5\xa1k\xc4\x85 niek\xc4\x85. Bet jis visuomet turi gauti peln\xc4\x85. Kitaip jis nusi\xc5\xbeengia tabu ir jo avataro sugeb\xc4\x97jimas suma\xc5\xbe\xc4\x97ja vienetu._NEWLINE_Be adept\xc5\xb3 ir avatar\xc5\xb3 magijos dar yra ritualai. Jais naudotis gali bet kuris \xc5\xbemogus, jei tik jis tiksliai \xc5\xbeino, k\xc4\x85 reikia daryti. Deja, i\xc5\xa1likusi\xc5\xb3 senovini\xc5\xb3 vis dar veikiant\xc4\x8di\xc5\xb3 ritual\xc5\xb3 yra labai nedaug, ta\xc4\x8diau pilna \xc5\xa1arlatani\xc5\xa1k\xc5\xb3 ir neveikian\xc4\x8di\xc5\xb3.\n_START_SECTION_\n\xc5\xbdaidimas\n_START_PARAGRAPH_\nUnknown Armies pasaulis pilnas s\xc4\x85moksl\xc5\xb3, tarpusavio konkurencijos ir keis\xc4\x8diausi\xc5\xb3 atsitikim\xc5\xb3. Kiekvienas sutiktas \xc5\xbemogus i\xc5\xa1 ties\xc5\xb3 gali b\xc5\xabti adeptas arba avataras. Viskas, k\xc4\x85 rodo per televizij\xc4\x85 ar ra\xc5\xa1o laikra\xc5\xa1\xc4\x8diuose, turi pasl\xc4\x97pt\xc4\x85 prasm\xc4\x99. Kadangi ginkluotas susir\xc4\x97mimas lengvai gali baigtis veik\xc4\x97jo mirtimi (tai akcentuojama ir pa\xc4\x8diose taisykl\xc4\x97se: kovai skirtas skyrius prasideda 7 b\xc5\xabdais, kaip i\xc5\xa1vengti susir\xc4\x97mimo), skatinamas b\xc5\xabtent socialinis \xc5\xbeaidimas: tikslai siekiami ne ginklu, o protu ir i\xc5\xa1radingumu. Nema\xc5\xbe\xc4\x85 dal\xc4\xaf idomumo \xc4\xafne\xc5\xa1a ir adept\xc5\xb3 bandymai gauti eilin\xc4\xaf magijos u\xc5\xbetais\xc4\x85. Tai suteikia \xc5\xbeaidimui papildomo \xc5\xbeavesio ir linksmumo. Mechanikos laisvumas suk\xc5\xabr\xc4\x97 didel\xc4\xaf kiek\xc4\xaf nauj\xc5\xb3 magijos mokykl\xc5\xb3 ir stereotip\xc5\xb3, kuriuos galima rasti oficialiame \xc5\xbeaidimo internetiniame puslapyje.'